जंगली कौआ आकार में चील से कुछ छोटा होता है। इसके शरीर का रंग गहरा चमकीला व चोंच भारी होती है। यह सामान्यत: गाँवों के निकट रहना पसंद करता है। अत: शहरों में कम ही दिखाई पड़ता है। जंगली कौआ बहुत साहसी होता है तथा मरे हुए जानवरों का मांस गिद्ध आदि के साथ मिलकर खाता है। इसकी सहायता से बाघ या अन्य हिंसक जीव द्वारा मारे गए शिकार का पता आसानी से चल जाता है। जंगली कौए का प्रजनन काल उत्तरी भारत, असम तथा बर्मा में मार्च से मई तक तथा शेष भारत में दिसंबर से अप्रैल तक होता है। मादा एक बार में चार से छह अंडे देती है। इसके अंडे सामान्य कौओं के अंडों से कुछ बड़े होते हैं।